<classify> Taarifa ya TFF jana kwa vyombo vya habari ilisema kuwa shirikisho hilo limesikitishwa na kitendo hicho kwani sio cha kiuanamichezo, huku ikiwataka wanachama, mashabiki kuheshimu viongozi wa klabu zao waliopo madarakani na kama kuna masuala ya kujadili wakayajadili katika klabu zao.Mashabiki wa klabu ya Simba walifanya vurugu kwa kurusha mawe, wakilenga kuwadhuru viongozi wa klabu hiyo pamoja na wachezaji, magari waliyokuwa nayo baada ya timu yao kupoteza mchezo dhidi ya Toto Africans kwa bao 1- 0.Jeshi la Polisi baada ya kuwasihi mashabiki kuondoka eneo la uwanja punde tu mchezo ulipomalizika, mashabiki hao walikaidi na kuendelea kurusha mawe hali iliyosababisha kutumia mabomu ya machozi kuwatanya katika eneo hilo.Kufutia kitendo hicho, Jeshi la Polisi lilihakikisha timu ya Simba SC na viongozi wake wanaondoka salama uwanjani baada ya kuwatawanya mashabiki hao, kwa kupitia mlango wa karakana ya Wachina waliojenga uwanja huo.Aidha, TFF imeviomba vyombo vya Usalama na Ulinzi kuwachukulia hatua kali mashabiki waliohusika na kitendo hicho, kwani kufanya vurugu ni kosa la jinai na wanapaswa kufikishwa kwenye vyombo vya sheria.Katika hatua nyingine, Rais wa TFF Jamal Malinzi alituma salamu za pongezi kwa Reinhard Grindel kwa kuchaguliwa rais mpya wa Shirikisho la Soka nchini Ujerumani DFB.Katika salamu zake kwenda DFB, Malinzi amempongeza Grindel kwa kuchaguliwa kushika nafasi hiyo katika uchaguzi ambao hakuwa na mpinzani, na kusema hiyo imeonesha imani ya watu wa Ujerumani dhidi yake katika maendeleo ya mpira wa miguu duniani.Malinzi alisema TFF itaendelea kushirikiana na DFB chini ya uongozi wake Grindel katika shughuli za kila siku za maendeleo ya mpira wa miguu.  <topic>: MICHEZO 